Papersnake/gushiwen huggingface dataset:
双林善慧大久录赞
李纲（宋代）

弥勒栖神兜率天，下生此土犹久远。化身无数在世间，善慧大久乃其一。

于中深秘菩萨行，而外示现凡夫相。佃猎渔捕悉与同，娶妻生子亦复尔。

忽然照水知宿因，本来神智皆具足。双林净土坐道场，说法度脱无量众。

为欲化导群生故，六度四心为依止。田园庐舍诸器用，奴婢妻子亦弃捐。

而以营修大法会，盖行布施摄悭贪。强夫暴客与魔民，豪夺追逐共诬谤。

更以软语安慰之，盖行忍辱摄瞋恚。精进摄诸懈怠者，昼夜行道不休息。

持戒摄诸毁禁者，敷草而坐食粗粝。智惠禅定无有边，摄诸痴乱亦如是。

慈悲喜舍救众生，微妙宏深难测识。虽依如是众法门，亦不于此而常住。

辨才演说无滞阂，譬如空谷中答响。歌颂句偈自成章，纵横颠倒皆通达。

神通游戏得自在，聊以折伏不信心。异香殊相放妙光，一叩宫门馀悉启。

住是解脱不思议，正如长者维摩诘。应世阐化靡不齐，故于行道常接后。

化缘已毕示寂灭，迄今何翅五百年。虽有文字传未来，芜颣不能发实相。

我观龙津大居久，已能深入不二门。应缘虽现宰官身，于诸世味如嚼蜡。

燕闲清净无所为，乃以笔墨为法施。芟除润色出妙语，善慧之书乃光焰。

佛子若观善慧书，当知三久无异法。毗耶离城双树林，及此龙津元一处。

受持读诵善思维，普愿发心无上道。
古离别
江淹（南北朝）

远与君别者，乃至雁门关。
黄云蔽千里，游子何时还。
送君如昨日，檐前露已团。
不惜蕙草晚，所悲道里寒。
君在天一涯，妾身长别离。
愿一见颜色，不异琼树枝。
菟丝及水萍，所寄终不移。
德清太善寺
傅梦得（宋代）

西风吹客过唐栖，袖拂尘埃读断碑。
适意绕廊询古迹，老僧引看建炎诗。
游古观
释秘演（宋代）

参差宫殿倚青天，一别重来四十年。
老桧挂巢时有鹤，乱云藏洞久无仙。
春移草色抽新带，雨养苔痕压旧钱。
两两相逢皆不合，落花流水石炉烟。
学无学颂一十五首
释印肃（宋代）

悟人寂寂心寥廓，迷者忙忙到处错。
普观迷悟实无因，祗这如来大圆觉。
赠李十二白
崔宗之（唐代）

凉风八九月，白露满空庭。耿耿意不畅，捎捎风叶声。

思见雄俊士，共话今古情。李侯忽来仪，把袂苦不早。

清论既抵掌，玄谈又绝倒。分明楚汉事，历历王霸道。

担囊无俗物，访古千里馀。袖有匕首剑，怀中茂陵书。

双眸光照人，词赋凌子虚。酌酒弦素琴，霜气正凝洁。

平生心中事，今日为君说。我家有别业，寄在嵩之阳。

明月出高岑，清谿澄素光。云散窗户静，风吹松桂香。

子若同斯游，千载不相忘。
虞山记游
秦臻（清代）

空香来微茫，鸟语不知处。偶随磬韵寻，梅花落无数。

薄薄花生烟，滴滴花含露。道心相与淡，无言独自悟。

快意登层楼，遥看海山暮。云烟法席开，日月禅龛护。

山僧颇不俗，与花同寒素。一心忏佛缘，勿令风号怒。

留此峰头雪，好索幽人句。
喇嘛翠峰老精挽诗三首 其一
唐顺之（明代）

枯木寒岩亦未真，走盘珠子自精神。三餐煮籺一生事，屡岁斋精几万人。

铸冶金容瞻气象，圆通天眼悟根因。欲上伏牛心未了，了心应待再来身。
卜算子·江上见新年
朱敦儒（宋代）

江上见新年，年夜听春雨。有个人人领略春，粉澹红轻注。深劝玉东西，低唱黄金缕。拈底梅花总是愁，酒尽人归去。
三江晓渡
程公许（宋代）

唤渡三江岸，停车两眼明。烟涵秋日澹，露洗晓寒轻。

山色晴逾爽，波流怒未平。诗翁旧游处，有句不堪呈。
寄欧阳公
富弼（宋代）

滁州太守文章公，谪官来此称醉翁。
醉翁醉道不醉酒，陶然岂有迁客容。
公年四十号翁早，有德亦与耆年同。
意古直出茫昧始，气豪一吐阊阖风。
答子勉三首 其二
苏轼（宋代）

惊人得佳句，或以傲王公。处士还清节，滑稽安足雄。

深沉似康乐，简远到安丰。一点无俗气，相期林下风。
崇山堂五咏为通判大乐张侯赋 其四 妙观庵
释德洪（宋代）

闲来禅室倚蒲团，幻影浮花入正观。江月松风藏不得，大千俱在一毫端。
行香子 其三 用韵答傅先之
辛弃疾（宋代）

君诗好处，似邹鲁儒家，还有奇节。下笔如神强压韵，遗恨都无毫发。

炙手炎来，掉头冷去，无限长安客。丁宁黄菊，未消勾引蜂蝶。

天上绛阙清都，听君归去，我自癯山泽。人道君才刚百炼，美玉都成泥切。

我爱风流，醉中颠倒，丘壑胸中物。一杯相属，莫孤风月今夕。
周公帽
李石（宋代）

山头载帽周公雨，岩下生衣傅说霖。
莫道蛮州无此样，可怜老我十分心。
送僧归山
刘言史（唐代）

楚俗翻花自送迎，密人来往岂知情。

夜行独自寒山寺，雪径泠泠金锡声。
王子乔
黄衷（明代）

乘黄螭，宾赤日，遗世佳期七月七。学凤篸𥰭不可攀，玄宫璀璨缑氏山。

缑氏山，高切云，风雷澒洞随氤氲。上有混沌子，不见空相闻。
霍丘除夕
欧大任（明代）

濛泗飞骖过寿阳，逼除犹滞霍丘旁。水侵诸郡荒官舍，雪积千山照客床。

马上驰驱羞薄宦，灯前儿女傍他乡。天涯白发遥相忆，椒颂何年献寿觞。
赠致政司谏刘后峰二首
李开先（明代）

人散灯残睡正浓，惊回晓梦思重重。
揽衣欹枕从容听，野店鸡声野寺钟。
九月一日睡起
钱时（宋代）

帖帖冬窝眠正稳，剥地钟声忽敲醒。
起来空堂一事无，日弄波纹满窗影。
怪石
金君卿（宋代）

凡物以怪见憎嫉，尔独何为人采拂。
巉顽累叠百千状，人兽鬼魅相仿佛。
裸蛮面缚夷吾囚，日剥风皴子胥骨。
比干爱主心见剖，孙子兼人足先刖。
枯龟灼墨足兆坼，蛰蛇惊春暂蟠屈。
古器断烂犹斲雕，老木鳞皴半枯杌。
僧轩闲杀日月长，劚地挤排破烟郁。
帘溜滴穷蛾子垤，蔓延引入蜗牛窟。
我来不以尔貌取，所爱铿然最坚质。
终当锻鍊持补天，安此兀兀为玩物。
二月初二日二首
赵蕃（宋代）

所见与所闻，豪华同贱贫。
寒时端有独，温处乃能均。
幸止药饵费，深知天地仁。
流行代斯有，不必嫁诸邻。
暑夕三首
王镃（宋代）

草蚊声歇树鸣螀，碧汉无人夜气凉。
起向翠炉更宿炭，一丝沉水有残香。
送金公子还乡 惠州金太守子
庞嵩（明代）

白鹤峰高东插天，鉴湖光彩西相连。三年到郡春风蔼，万里归舟秋水便。

大道本来随处见，馀师犹自接家传。相期欲到忘言地，洗耳长江直弃筌。
采桑子 见《昭代词选》、《词综补》
宋凌云（清代）

从来不识悲秋意，爱月登楼。爱月登楼。玉笛横吹天际浮。

而今识尽悲秋意，独倚香篝。独倚香篝。两点春山只驻愁。
李泌
徐钧（宋代）

衣白山人再造唐，谋家议国虑深长。
功成拂袖还归去，高节依稀汉子房。
寄吕许公
梅询（宋代）

十五年前忝一麾，公余尝得预言诗。
玉阶步武为霖早，云路风波得志迟。
浴凤池深春荡荡，观鱼台古草离离。
重来故老休相问，请揭纱笼看旧碑。
忆吴处士
贾岛（唐代）

半夜长安雨，灯前越客吟。孤舟行一月，万水与千岑。

岛屿夏云起，汀洲芳草深。何当折松叶，拂石剡溪阴。
如梦令（赠歌者）
辛弃疾（宋代）

韵胜仙风缥缈。的皪娇波宜笑。串玉一声歌，占断多情风调。清妙。清妙。留住飞云多少。
宫人入道
田汝𦓹（明代）

妾身自侍昭阳殿，锦幕云屏朝复晏。艳舞云飘绮席香，娇歌声断金壶箭。

金壶箭涩漏声寒，闷倚𥱧筝不忍弹。凤凰钗冷云鬟湿，翡翠罗轻玉骨单。

红楼紫殿春将暮，卢橘杨梅委墀路。玉兔西沈不复东，可怜春色花朝露。

朝露才晞霜霰濛，梧桐金井落秋风。妾身自念非金石，敢望君恩岁岁同。

君恩自古谁能保，愿请瑶池弄瑶草。吸露餐霞学驻颜，青蛾皓齿年年好。

珠帘绣箔锦云绦，侧想钧天奏玉璈。暗解同心鸳帐结，竟随玄圃凤群翱。

凤翱飞入碧云里，可怜呜咽宫前水。宫水东流竟不还，玉阶琪树空连理。

殷勤再拜嘱宫官，好向宫中奉御欢。异日丹成升碧落，尚迎金跸共骖鸾。
飞来寺 其一
金节（明代）

神灵有意却飞来，福地于今绝胜开。古洞猿藏山色暝，清泉龙濑石岩摧。

磬声寂处僧初定，舟缆过时客再回。登眺几经忘岁月，空馀磴道长莓苔。
惠庄道中
张耒（宋代）

山雨夜尘息，林霜晨气清。
荒城余古木，破冢有新耕。
风俗通秦壤，川原抱洛京。
凭高时驻马，指点问山名。
夜得二绝寄子华
陆文圭（元代）

送客征衫秋八月，怀人病枕夜三更。
壮头推了呼不觉，窗外潇潇风雨声。
林湘乡出其先人诗卷题其后二首
赵蕃（宋代）

知公苦急簿书仍，留我閒窗语夜灯。
更出此诗令细读，今宵有梦到松陵。
秧马歌
李云龙（明代）

春林渐白闻催耕，秧针出水绿烟横。老农饱饭呼儿女，驾枣鞭烟布秧去。

奔雷掣电趁残春，经行步步生青云。须臾万叶削鎗碧，宛似案辔临三军。

露畦蹴遍沧波裂，陇首酸风梳翠鬣。不知何物是龙媒，日午频惊汗流血。

为君驱驰腹胁穿，炊黍还将骏骨然。谁家公子黄金勒，日日骄嘶垂柳边。
题县八景 其一 金鸡春晓
梁养正（明代）

金鸡振晓声，奋翮千仞上。华堂春满时，佳景孰来访。
送范东叔归帅潼川
陈傅良（宋代）

楚山黄落洞庭波，背却鸡人问钓蓑。
归思甚於三峡壮，才名空自十年多。
曩游记得青灯在，后会愁如白发何。
我更有怀言不尽，故将短韵代长歌。
于秘校示郊园棠木连理图偶题长句
刘攽（宋代）

昨得伻图与赋诗，野棠并干上交枝。始疑和气偏回复，可是常交悦附离。

爱树去思吾岂敢，高门阴德子应知。济南固有终军辨，传布仍烦老画师。
大明铙歌鼓吹曲十三篇 其四 三蛇长
杨维桢（元代）

三蛇长，一蛇擅雄王。上掩三日生妖芒。羿乌毙弯弓，无人落搀抢。

血人为浆肉为梁，交结■狫恣跳梁。帝闵下土命将一日平。

收其帑实夷穴藏，截蛇首，刳蛇肠，祭民社主，反民井灶还丘坑。
饮横山吴氏醒酣亭
王鏊（明代）

孤云落日鱼龙界，横山又在孤云外。一朝坐我横山中，回顾反云人寰隘。

就中最爱吴家亭，浪花堆里一点青。干山在南绍山北，亭山正直中间停。

天风飘飘吹我袂，自云蓬瀛不难至。安得刘伶李白共此举瑶觞，百川吸尽无由醉。
次韵和钱崇班再寄之什
杨亿（宋代）

祖祢勤王国史褒，傅家自有吕虔刀。
雄豪结客欺燕侠，憀憛悲秋笑楚骚。
奕世动名金鉞贵，出群风格玉山高。
诗中敏手兼无敌，射落霜鵰钓得鼇。
奉和袭美酒中十咏·酒垆
陆龟蒙（唐代）

锦里多佳人，当垆自沽酒。高低过反坫，大小随圆瓿。
数钱红烛下，涤器春江口。若得奉君欢，十千求一斗。
古像赞二百零五首 其四十四 汉文帝
孙承恩（明代）

穆穆太宗，躬修玄默。抚世以柔，化民以德。其俗肫肫，其功泯泯。

三代之后，孰如帝仁。
三禽言
方岳（宋代）

吕望非熊亦非龙，后车载归作三公。
庞眉皓发八十翁，几何日月土一丛。
盍不径老磻溪风，以文见医方自功。
西山之人不尔容，君不见秋崖无材终不逢，
长年垂钓烟波中。公非熊，同不同。
答吕太博赏双莲
欧阳修（宋代）

年来因病不饮酒，老去无悰懒作诗。
我已负花常自愧，君须屡醉及芳时。
汉宫姊妹争新宠，湘浦皇英望所思。
天下从来无定色，况将铅黛比天姿。
复如严陵就省先墓
方回（元代）

暮景能几何，行役复行役。
薄命不由人，岂不愿休息。
江鄂访知旧，不遇悔浪出。
子舍寓严濑，逋负日夜迫。
老夫匪亲往，未易纾此急。
买舟更东下，赀粮费捃拾。
是时梅雨已，巨浪百谷集。
深江水气凉，古岸树阴密。
壮观足忘忧，飞泉落奇石。
晚拜先子墓，旧庐化榛砾。
恶邻肆焚燎，用意甚寇贼。
大木幸俱全，不至损茔域。
其人偶遇赦，罚不毫行一。
予亦持恕心，讵敢太刻覈。
标民陆续至，樵茗弛担笠。
杯酒先癃耄，幼稚与果核。
一僧独沾醉，座间具纸笔。
索诗苦不已，佳句岂易得。
松风杂滩声，睡醒残月白。
明发鼓征棹，矫首望青壁。
山川信佳哉，纡余绕崷崒。
何当即归来，于此筑书室。
次韵东坡跋周昉所画欠申美人
朱之才（宋代）

巫峡昭君有奇色，毛生欲画无由得。但作东风背面身，看来已由倾人国。

朝来睡起鬓发垂，手如春笋领蝤蛴。绣帷幽梦断难续，想像翠黛颦修眉。

春光三月浓于酒，燕燕双飞莺唤友。不教腻脸露桃花，且喜腰支似杨柳。

君不见汉宫多病李夫人，转面不顾君王嗔。古来画工画意亦自足，烟雾玉质何由真。
立春日过洞庭
朱嘉徵（清代）

腊去城陵驿，风光满洞庭。雪前三楚断，云外九疑青。

草色连芳杜，渔歌出晚汀。天边传使者，移步看春星。
竹夫人二首 其一
王质（宋代）

夫人承主爱，不在鸳鸯帏。庭枫飘一叶，满眼贮秋悲。
白沙驿吊辛氏
许景衡（宋代）

剑溪激流湍，狠石森戈殳。剑山皆壁立，小径千盘纡。

行人虽慎择，何者为夷涂。我行岳滩上，短亭临路隅。

诗榜纷四壁，共伤辛氏姝。辛公罢会稽，归舟挈妻孥。

惊涛触巨石，十掌一息殂。唯公倚敝篷，脱命颠沛馀。

泥沙污玉质，波澜漾罗襦。草木为惨淡，鸥凫亦惊呼。

娇魂逐流水，散漫何所如。遗骸不尽获，亦有葬江鱼。

千金不垂堂，覆辙戒后车。尔死今四纪，曾无复沦胥。

是身等浮云，变灭只斯须。在物苟有益，宁辞死非辜。

沉江耻谗国，人皆笑三闾。杀身以成仁，圣言良不诬。

溺死岂尔志，庸知非良图。纷纷殖已利，感叹独踌躇。
好事近
仲并（宋代）

今古满胸中，韬略一时人杰。高卧溪山好处，迟十年斋钺。

朱EC43休傍武陵溪，梅花记曾别。早晚殿前归侍，总周庐千列。右刘鼎州
越州孝女朱娥祠诗
许景衡（宋代）

十岁人家小女儿，凛然高节见临危。委身甘死凶人手，转眼犹临大母慈。

天子早曾加宠赐，邑官今为立新祠。若教娥与名俱没，畏敌忘亲未可知。
次韵原博宾之舜咨鸣治赐宴联句 其四
程敏政（明代）

黄幄中分列御筵，捧觞新曲度游仙。漏声书下铜龙五，仗影春回玉马千。

白雪调烦词客和，红云班许近臣联。不知泰岳登坛处，石检重封是几年。
道中感怀寄呈秀父合肥兼示燕豫子侄
陆耀遹（清代）

阮道曾无南北分，全家羁宦忽离群。一春又带还乡梦，十载空传誓墓文。

燕外香泥寒食雨，马前清泪太行云。羡他麦饭松楸路，上冢归来未夕曛。
春日同吴中山嵩沈雷臣中震数饮赵公子间间轩时新筑成杂咏
冯景（清代）

又洒𩆌𩆷湿翠微，合樽促坐酌空帏。韭青松鸭波棱美，笋白花猪蕈耳肥。

点水蜻蜓才一至，出檐蝙蝠尚孤飞。梨花寒食凄凉夜，共醉华胥未忍归。
太皇太后挽诗
王炎（宋代）

弧矢能天授，诗书德日新。
中兴扶汉祚，内禅赞尧仁。
镂玉三朝庆，涂椒四世亲。
乘云今不返，垂白泣遗民。
拟陆放翁间中富贵
贾泽洛（清代）

贪眠常是卧高舂，炊米无烦论釜钟。苏陆诗篇新活计，江湖散客旧崇封。

在庭花草随幽兴，出郭云山仗短筇。六十已过七十近，老翁岂合慕夔龙。
房陵十首
陈造（宋代）

农闲闾里有逢迎，白饮傍边骨在羹。
老稚不妨顽过日，边头难得是升平。
途中寄君时弟 其二
彭汝砺（宋代）

天晴日驭去迟迟，恰是春风中半时。柳色笑花须似锦，雨声欺半故如丝。

迁乔他日吾求友，发药明朝汝得师。乐事信知人不及，异乡同有拜亲期。
季弟黄岩任满大人率家众先归作诗见示恭次元韵
孙应求（宋代）

长拘栖寓季微官，携杖扶车愧二难。翘首云山鱼雁远，关心岁月骨毛寒。

方来负米还为养，未遂承颜数问安。何日庭前环戏綵，共馨夕膳洁晨餐。
贺乐天谈氏外孙女初生
刘禹锡（唐代）

从此引鸳雏。
乌墩密印大师仁公真赞
释正觉（宋代）

唇口能缄，眉目如笑。
应外而冲，虚中而照。
全身放下是全身，一点独灵常了了。
酬乐天醉别
元稹（唐代）

前回一去五年别，此别又知何日回。

好住乐天休怅望，匹如元不到京来。
定风波
欧阳修（宋代）

把酒花前欲问君。世间何计可留春。纵使青春留得住。虚语。无情花对有情人。

任是好花须落去。自古。红颜能得几时新。暗想浮生何时好。唯有。清歌一曲倒金尊。
月中仙（送杜仲微赴阙）
赵彦端（宋代）

露醑无情，送长歌未终，已醉离别。何如暮雨，酿一襟凉润，来留别客。好山侵座碧。胜昨夜、疏星淡月。君欲翩然去，人间底许，员峤问帆席。

诗债酒病非畴昔。赖亲朋对影，且慰良夕。风流雨散，定几回肠断，能禁头白。为君烦素手，荐碧藕、轻丝细雪。去去江南路，犹应水云秋共色。
句
冯京（宋代）

吟气老怀长剑古，醉胸横得太行宽。
游大钵山西岩刘将军陆侯李三进士同集以横山最高处为韵赋诗三首 其二
翁万达（明代）

石磴同登大钵山，相看一笑开心源。身于鸟外尔何有，榻与云心天可扳。

眼界可怜尘世事，野情欲扣碧霞关。道人鹤背传书过，神女峰头采药还。
醉后作
保禄（清代）

露坐披襟望酒旗，兴酣高咏《北风》诗。可人只有陶弘景，得意谁如顾宪之。

百罚深杯消岁月，一天秋色上须眉。儿童睡稳休惊觉，梦里鱼龙任尔为。
后五草堂 其五 雪坡草堂
林大春（明代）

胜迹倚空门，寒光涌玉坤。依稀白作社，宛转兔为园。

锡杖高僧过，金经静夜翻。峨山峰顶月，何意照湘沅。
次张正卿平江伯见赠
龚璛（元代）

车马匆匆不我过，诗书亹亹奈君何。邻墙烛影夜未艾，客路梅君春渐和。

佳士逢时文苑传，小人有分力田科。支颐送远阳湖上，急雪回风生意多。
青神道中
李壁（宋代）

沧江掩映桤树林，宝塔崷崒孤云岑。
田家春时相劳苦，结社分朋宴箫鼓。
道边儿女齐唱词，钗梁复挂一钩丝。
相携却踏溪桥路，荠麦连云住何处。
仇英蜡梅水仙小幅 其二
弘历（清代）

含香蜡瓣全欺雪，彻骨冰姿解辟寒。楼钥诗情天水法，传神岂止欲掀兰。
雪晴过海上，适海市见之罘下，自亭午至晡，快睹有述，时十月十日
赵执信（清代）

今晨雪乍晴，寒日升扶桑。出门邀河伯，东向同茫洋。

昨日之罘山，紫翠点水如鸳鸯。未到二三里，见人欲飞翔。

坐来忽复不相识，回峰叠嶂皆摧藏。赫然烟霭中，城郭连帆樯。

疑是秦楼船，归来阅千霜。又疑瑶宫与贝阙，神山倒影沧流长。

飞仙骖虎豹，晃漾凌波光。招招不得语，目极天苍黄。

同游竞指是海市，对之使我神扬扬。岁序闭冰雪，鱼龙走颠僵。

非时出瑰丽，此遇超寻常。当年苏夫子，雄词自炫惊海王。

惭予本凡才，未敢纵笔相颉颃。不请亦得睹，失喜欲发狂。

巨川细流两无拒，信知大海真难量。准拟还家诧乡党，讵肯此地辞杯觞。

天穷人厄总莫问，微尘大地俱荒唐。客散境变灭，半山还夕阳。

醉归却听暮潮上，浩浩天风吹面凉。
景德朝日三首
杨亿（宋代）

阳德之母，闰御寅实。
得天久照，首兹三辰。
正辞备物，肃肃振振。
沦精降监，克享明福。
题张果栖隐处
刘星轸（清代）

我爱消灾崖，此中有佳处。桥涉嘉陵江，逶迤纵云步。

中有一径嘉，盘折无层数。秀石悬空崖，幽窈多清趣。

凭栏远望间，意迷入山路。惟见清冥合，山川起烟雾。

传云张果仙，栖此发神悟。长啸惟幽人，白云自来去。
登新安五岭
程炎子（宋代）

五岭崎岖一步难，白云兼雾羃中间。
行人莫道山多险，更有人心险似山。
杂诗二十七首
曹勋（宋代）

腊后暄和若夏初，梅花催暖不容疏。
从来准拟连旬赏，数日能忙雪不如。
王县尉挽词
楼钥（宋代）

润屋公余事，能为人所难。
蓼莪遗恨在，夜雨旧盟寒。
家有书堪读，囊无钱为看。
情亲悲不那，望绝旐飞丹。
次韵赠铁崖二首 其二
陆居仁（元代）

校书星动天禄阁，作赋神遇楚阳台。波涛入笔沧海□，霹雳啸火昆仑开。

求文巨室持金献，问字诸生载酒来。矍铄是翁谁画得，心如铁石貌如孩。
归里书怀，答赖二、悔之、绍尧，即次原韵
林朝崧（清代）

避地四五年，转徙江湖间。落拓愧书剑，风尘凋玉颜。

游子念旧愧，高堂念家山。进退羝触藩，去留两为难。

飞蓬寻本根，目前虽苟安。伤哉鱼跃渊，将为鸟入樊。

神州又破碎，瓜剖议早传。既无中流柱，何以回狂澜！

峨冠食肉人，大抵袖手看。徒令草茅士，痛哭天步艰。

沈吟复沈吟，五噫归故关。直将蓬莱岛，视作武陵源。

轩冕非吾愿，世事誓不言。夸叔久绝踪，黄绮犹可攀。

已矣趹踶马，从此解征鞍。愿言采紫芝，分与同心餐。
念奴娇 其六 飞涛其年云客既庭御之枉叙草堂和飞涛韵
尤侗（清代）

古人安在，总上场优孟、下场翁仲。天壤之间存我辈，聊尔一觞一咏。

伧父左思，老兵阮籍，歌辨衙官宋。当杯行令，戏猜三两横纵。

酒后耳热狂呼，濡毫呵壁，欲把天公控。趁取吴宫春未老，甘与梨花同梦。

银烛方长，铜壶初滴，路近东西弄。诸君且住，床头尚满青瓮。
翠微亭
林逋（宋代）

亭在江干寺，清凉更翠微。
秋阶响松子，雨壁上苔衣。
绝境长难得，浮生不擬归。
旅怀何计是，西崦入斜晖。
次韵题计宗道觐亲卷
谢廷柱（明代）

岩松挺挺立秋霜，海蚌辉辉放夜光。柳种五株归栗里，桃开千树颂潘郎。

鸾章褒及循良政，昼锦裁成戏舞裳。莫道云山容耋老，非熊应待梦周皇。
七言奉送润守之永静
沈辽（宋代）

昔年持檄向朔方，九月踏冰渡河梁。夜入铜台天欲雪，北风惨淡沙尘黄。

今年江南秋已半，出送车骑江之阳。江边宾从坐挥汗，赤日挂木鸣蜩螗。

欲知朔南气候异，由来道路山川长。使君腰组上北道，一亭一堠遥相望。

出近入劳岂知远，方舟结驷本不忙。往时尊公帅陜右，名姓久已威戎羌。

想闻公子千骑出，北部应已逃名王。青榆白柳千里肃，谁敢牧马来边疆。

当时公子面如月，尔来使君须带霜。明年朔方春雪冻，为忆江南梅萼芳。

平居秋浦钓赪鲤，何如榆关封白羊。朝廷太平四方静，圣武神功由庙堂。

三年瓜期当受代，指麾舍人催治装。疏公欲向九华老，野夫相望齐山旁。
访王主政秉衡不值仍小候
潘希曾（明代）

下马款门门正关，主人辰出酉未还。三年见我儿童喜，一鸟啼春院落閒。

竹所径来元不俗，剡溪乘兴未容悭。斜阳满地看辉尽，更待花稍月一弯。
朝阳岩
娄续祖（宋代）

潇江岩上对朝阳，应有梧桐集凤凰。日暮碧云还未合，又看飞镜满清光。
代吴儿作小至后九九诗八解 其二
张侃（宋代）

三九寒威渐渐强，颠风刮面怎禁当。篱头觱栗从头响，添得人愁线样长。
＊心香 谢兴平县李公翁母，布施一子学道
马钰（金朝）

布施非凡，出俗因缘。舍娇儿、入道搜玄。人人称善，个个称贤。便远扬名，名扬远，出秦川。父母深恩，要报听言。我人除、擒捉心猿。气通八脉，功满三田。救九玄尊，七祖父，共成仙。
沙路曲
李贺（唐代）

柳脸半眠丞相树，佩马钉铃踏沙路。断烬遗香袅翠烟，烛骑啼乌上天去。

帝家玉龙开九关，帝前动笏移南山。独垂重印押千官，金窠篆字红屈盘。

沙路归来闻好语，旱火不光天下雨。
秋夜杂兴三首 其一
俞德邻（宋代）

客舍坐不寐，隐隐闻秋砧。清露月中下，凉飔开我襟。

明河斜欲落，斗柄横嵚崟。寒螀亦何事，彻夜长悲吟。

起坐万感集，松泉响天琴。海阔阔有涯，山高高有岑。

客怀浩无极，及此秋夜深。
祝游子泉刘叔通二家孤寡
赵蕃（宋代）

贫贱可余置，死生无彼抛。遗书曾不博，斗粟与枝巢。
自蒲圻临湘趋岳阳道中作十首 其九
李纲（宋代）

俎豆其如军旅何，谁令瀚海起干戈。休将直道论三黜，且把微干续九歌。

山鬼含颦乘赤豹，湘灵解佩鼓云和。蛮邦虽陋吾何恨，厌见旌蕤相荡摩。
山雨
翁卷（宋代）

一夜满林星月白，亦无云气亦无雷。
平明忽见溪流急，知是他山落雨来。
雩祭回銮辇中即事 其四
弘历（清代）

黄道如弦接阖阊，和铃哕哕听声扬。凭舆不敢渝乾惕，夏长秋收日正长。
左原诗三十二首 其十六 天柱岩
王十朋（宋代）

雁山一柱插云霄，三井松罗柱亦高。蓬荜深怀杞人念，擎天端赖柱坚牢。
怀旧诗九首 其三 伤庾杲之
沈约（南北朝）

右率馥时誉，秀出冠朋僚。耸兹千仞气，振此百寻条。

蕴藉含文雅，散朗溢风飙。楸槚今已合，容范尚昭昭。
鄜州留别王从事
李频（唐代）

相识未十日，相知如十年。从来易离别，此去忽留连。

路险行冲雨，山高度隔天。难终清夜坐，更听说安边。
寄赵著作
赵蕃（宋代）

有客东来为我言，诏书传已下修门。
幡然要识朝廷意，易此方修父子恩。
物望只今谁得似，道行宁负夙心存。
公其大作斯民庇，我亦耕桑安故园。
鹊踏枝·叵耐灵鹊多谩语
佚名（五代）

叵耐灵鹊多谩语，送喜何曾有凭据？几度飞来活捉取，锁上金笼休共语。
比拟好心来送喜，谁知锁我在金笼里。欲他征夫早归来，腾身却放我向青云里。
断石村秋社作
程敏政（明代）

秋水崩沙拥断堤，午风吹树忽闻鸡。吟身正喜轻如叶，社饮何妨醉似泥。

菜圃引篱斜作径，菱塘分渌下通溪。呼船直抵澄潭下，细扫苍崖读旧题。
次韵和台源诸篇九首之叠屏岩
黄庭坚（宋代）

篁竹参天无人行，来游者多蹊自成。
石屏重叠翡翠玉，莲荡宛转芙蓉城。
世绿遮尽不到眼，幽事相引颇关情。
一炉沈水坐终日，唤梦鹁鸪相应鸣。
奉和幸三会寺应制
宋之问（唐代）

六飞回玉辇，双树谒金仙。瑞鸟呈书字，神龙吐浴泉。

净心遥证呈，睿想独超禅。塔涌香花地，山围日月天。

梵音迎漏彻，空乐倚云悬。今日登仁寿，长看法镜圆。
陶侃
徐钧（宋代）

荡除国难功勋盛，王室因之得载安。
最是南陵千里外，拾遗屏迹化尤难。
弹乌
刘攽（宋代）

夷羿射赤日，霍然落天衢。独成万世名，皆曰摧九乌。

逼仄慨时俗，臂射妨四禺。谁能雏鷇间，计校死与枯。

孰谓党频频，莫黑相为徒。何用知雌雄，攫肉争欢呼。

控弦非百钧，投丸匪明珠。弃捐不俟时，讵比墉隼诛。

矫翼似知机，回空如改图。但使庭户清，何必残尔躯。

念无网罗祸，宁当怨除驱。吾庐正深沈，嘉木多桐梧。

萋萋映朝阳，会待鸾鹓雏。
题东坡遗墨卷後
苏辙（宋代）

少年喜为文，兄弟俱有名。
世人不妄言，知我不如兄。
篇章散人间，堕地皆琼英。
凛然自一家，岂与余人争。
多难晚流落，归来分死生。
晨光迫残月，回顾失长庚。
展卷得遗草，流涕湿冠缨。
斯文久衰弊。冱流自为清。
科斗藏壁中，见者空叹惊。
废兴自有时，诗书付西京。
留别转庵和上
林茜（清代）

菜根滋味久能甘，竹径参差倚杖看。白雀飞来虽是梦，青山占尽不为贪。

一窗花影焚香坐，半榻松风抱月谈。云散春江孤棹远，愁思还结侣云庵。
天仙子（次富季申韵）
李弥逊（宋代）

飞盖追春春约伫。繁杏枝头红未雨。小楼翠幕不禁风，芳草路。无尘处。明月满庭人欲去。

一醉邻翁须记取。见说新妆桃叶女。明年却对此花时，留不住。花前语。总向似花人付与。
水退韬庵拿舟往视
叶大庄（清代）

传呼有客泛轻航，熟眼村翁识侍郎。一涨望衡知共视，两家插架喜无妨。

雨来不已吟坡老，水大如斯过子桑。却与山中添故实，吾庐受冻属寻常。
梁武帝翻经铜签歌
于源（清代）

白铁铸错江山促，黄金布佛君身赎。老僧垂眼定蒲团，梦中已换兴亡局。

萧梁天子爱看经，佞佛痴心佛有灵。愿竭铜山输老衲，自宣贝叶忏耄龄。

荷荷菩萨云中坐，慈悲不救台城饿。钟磬声沈梵筴灰，一朝共逐金瓯破。

留得翻经数寸签，铜花绿带土花黏。纪年犹识官家造，想见谈禅法地严。

雨花台前花作雨，袈裟送了英雄主。天花无香铜自腥，且把残书翻日午。

成佛升天一笑休，六朝去远水东流。牙签万卷留天地，待访昭明《文选》楼。
乾道七年册皇太子四首
佚名（隋代）

储副豫定，器之公兮。
册授孔时，礼之隆兮。
天步迟迟，旋九重兮。
寿祉万年，德无穷兮。
夜雨
华叔阳（明代）

惊尘满目客愁多，忽而玄阴布太和。树色含烟云外合，竹声将雨梦中过。

风传长乐添宫漏，气爽承明散玉珂。遥忆江南农事急，桔槔停处听讴歌。
送青阳上人游越
孟郊（唐代）

秋风吹白发，微官自萧索。江僧何用叹，溪县饶寂寞。

楚思物皆清，越山胜非薄。时看镜中月，独向衣上落。

多谢入冥鸿，笑予在笼鹤。
李次促诞辰颂
曹勋（宋代）

柱史列裔，清映霞举。
环堵所礼，土木所与。
起死济民，浑迹尘土。
好生广德，密佑人主。
三千功就，易迁行著。
东恩及孙，西色仍叙。
仙不言寿，道不言古。
原祝罗浮，王云同侣。
玉清夜归
赵师秀（宋代）

岩前未有桂花开，观里闲寻道士来。
微雨过时松路黑，野萤飞出照青苔。
东亭
宋祁（宋代）

左圃鱼鳞阔，前轩翚翅开。
虹将一雨罢，潮送万艘来。
山净秋妍露，林虚晚籁回。
此时萧散乐，谁奉醉言杯。
和丁利用韵
冯时行（宋代）

末路初倾盖，春风一系舟。
英姿森剑戟，余论有春秋。
时事朝暮别，年华日夜流。
徒劳是州县，东去勿迟留。
四失诗和徐文长韵 其二 失画
陈子升（明代）

摩诘无端认画师，禅心真在辋川时。自馀平远转相袭，何代推迁能久垂。

盘礴人应歌薤露，名山僧每蜕茶毗。只今飘泊萧然矣，禁得狂风四壁吹。
汾阳诸公招徐祥叔归代之答谢
何梦桂（宋代）

富贵男儿昼锦衣，天涯漂泊众心违。
人情钩饵惊鱼去，世界瓶心碍雀飞。
隐去甘从山鬼唤，狎游宁堕海翁机。
草堂犹在终归去，只恐风尘白发微。
悲愤诗
蔡琰（两汉）

汉季失权柄，董卓乱天常。
志欲图篡弑，先害诸贤良。
逼迫迁旧图，拥主以自强。
海内兴义师，欲共讨不祥。
卓众来东下，金甲耀日光。
平土人脆弱，来兵皆胡羌。
猎野围城邑，所向悉破亡。
斩截无孑遗，尸骸相撑拒。
马边悬男头，马后载妇女。
长驱西入关，迥路险且阻。
还顾邈冥冥，肝脾为烂腐。
所略有万计，不得令屯聚。
或有骨肉俱，欲言不敢语。
失意几微间，辄言毙降虏。
要当以亭刃，我曹不活汝。
岂复惜性命，不堪其詈骂。
或便加棰杖，毒痛参并下。
旦则号泣行，夜则悲吟坐。
欲死不能得，欲生无一可。
彼苍者何辜，乃遭此厄祸。
边荒与华异，人俗少义理。
处所多霜雪，胡风春夏起。
翩翩吹我衣，肃肃入我耳。
感时念父母，哀叹无穷已。
有客从外来，闻之常欢喜。
迎问其消息，辄复非乡里。
邂逅徼时愿，骨肉来迎己。
己得自解免，当复弃儿子。
天属缀人心，念别无会期。
存亡永乖隔，不忍与之辞。
儿前抱我颈，问母欲何之。
人言母当去，岂复有还时。
阿母常仁恻，今何更不慈。
我尚未成人，奈何不顾思。
见此崩五内，恍惚生狂痴。
号泣手抚摩，当发复回疑。
兼有同时辈，相送告离别。
慕我独得归，哀叫声摧裂。
马为立踟蹰，车为不转辙。
观者皆歔欷，行路亦呜咽。
去去割情恋，遄征日遐迈。
悠悠三千里，何时复交会。
念我出腹子，胸臆为摧败。
既至家人尽，又复无中外。
城廓为山林，庭宇生荆艾。
白骨不知谁，纵横莫覆盖。
出门无人声，豺狼号且吠。
茕茕对孤景，怛咤糜肝肺。
登高远眺望，魂神忽飞逝。
奄若寿命尽，旁人相宽大。
为复强视息，虽生何聊赖。
托命于新人，竭心自勖励。
流离成鄙贱，常恐复捐废。
人生几何时，怀忧终年岁。
咏史下·羊祜
陈普（宋代）

吕蒙江上橹犹羞，曹操徐州血尚留。
千古渭滨并岘首，泪痕不逐谷陵收。
送程给事知越州
谢慥（宋代）

越山岝㟯凌苍穹，北山独秀誇卧龙。集贤学士辞青琐，高牙新拥千骑雄。

昼看卧龙峰，夕隐蓬莱宫。双旌倒影射日红，心闲不厌来山中。

排虚屏障环四封，翠积琉璃千万重。乍见烟霞西复东，倏听海鼓鸣鼕鼕。

照湖一望光悠溶，寒波百里秋瞳眬。茂林修竹交青葱，峥嵘楼阁疑天通。

使君况复气摩空，高吟万字才不穷。醉倒犹索黄金钟，下笔凛凛生清风。

幸当圣世民俗丰，莫惜樽俎频雍容。但忧政成被追锋，白云幽鸟不得长相从。
居士见僧讲金刚经至无我无人居士问云既无我无人是谁讲谁听座主无语乃与颂曰
庞蕴（唐代）

无我复无人，作么有疏亲。劝师休历坐，不是直求真。

金刚般若性，外绝一纤尘。我闻并信受，总是假名陈。
又观音赞
释道璨（宋代）

如屿兮媚川，如山兮倚天。
大哉圆通之道，民无得而名焉。
即事
陆游（宋代）

组绣纷纷衒女工，诗家於此欲途穷。
语君白日飞升法，正在焚香听雨中。
月夜金陵怀古
李白（唐代）

苍苍金陵月，空悬帝王州。
天文列宿在，霸业大江流。
绿水绝驰道，青松摧古丘。
台倾鳷鹊观，宫没凤凰楼。
别殿悲清暑，芳园罢乐游。
一闻歌玉树，萧瑟后庭秋。
鼓瑟
陈普（宋代）

满楼明月调云和，五十弦中急雨过。
彩凤拂衣鸣翠竹，素鳞鼓鬣出寒波。
凄凉楚客新愁断，清切湘灵旧怨多。
一曲更沉人已静，江头云挂缘嵯峨。
寄柳舍人宗元
贾岛（唐代）

格与功俱造，何人意不降。一宵三梦柳，孤泊九秋江。

擢第名重列，冲天字几双。誓为仙者仆，侧执驭风幢。
柳谷道中作却寄
韦庄（唐代）

马前红叶正纷纷，马上离情断杀魂。晓发独辞残月店，

暮程遥宿隔云村。心如岳色留秦地，梦逐河声出禹门。

莫怪苦吟鞭拂地，有谁倾盖待王孙。
二爱 其二
陆游（宋代）

门外秋水深，日日集鸥鹭。是岂相与期，正以同类故。

残年过七十，朋旧半丘墓。非吾济世心，叹息莫予助。

人生非金石，去日如脱兔。三复东野诗，独立悲岁暮。
云中僧舍芍药·其二
李贽（明代）

笑时倾城倾国，愁时倚树凭阑。
尔但一开两朵，我来万水千山。
题画八首 其二
王行（元代）

群嶂绕溪青，晴来马足轻。不辞山路远，随处听啼莺。
秋日閒居十首 其十
张侃（宋代）

小园虽偪仄，堂成春告残。群山当目前，翠色烟中繁。

隔堤多垂当，纷纷风前翻。畦夫为予言，宜插秋牡丹。

既无倾城艳，亦可酒筵看。根株虽脆弱，千叶攒中单。

夕阳媚晴水，红湿回轻澜。休从殷七七，染法成欺暪。
春间作
张嵲（宋代）

桃花远近火成堆，谁遣黄昏动地来。
与使便成零落去，何如前日未吹开。
春秋宫词
章钟祜（清代）

双眉黛锁闭深宫，絺绤凄其毂寸衷。早识红颜多薄命，肯将谑浪怨终风。
迎春乐
晏殊（宋代）

长安紫陌春归早。亸垂杨、染芳草。被啼莺语燕催清晓。正好梦、频惊觉。

当此际、青楼临大道。幽会处、两情多少。莫惜明珠百琲，占取长年少。
灵济宫落成
刘惠乔（明代）

庙貌聿新勤父老，神谋协兮令公祷。经营不日且成之，如云仙侣来蓬岛。

驾风鞭霆泛星槎，驱逐妖氛净如扫。相将紫府值元君，虎跃龙骧狮子吼。

此地于今灵爽增，万古潮阳赖障保。明禋岁岁答崇功，五云深处祥云绕。
莆守汪宗博挽诗 其一
林希逸（宋代）

凝香据案几何时，事事传来昔见稀。生果神如包孝肃，死尤贫见尹翁归。

谁知食少为身害，可恨才多与命违。见说满城人恸哭，交游那得不沾衣。
金陵有感
叶舒崇（清代）

狂来不减步兵愁，行尽清溪古渡头。极目群山还绕郭，感时双鬓怯登楼。

桓伊邀笛人谁在，谢傅围棋墅尚留。俯仰只言天堑险，白鸥红蓼满汀洲。
送年友陈启堂泉州司训
杨起元（明代）

庠序遍寰宇，师儒满官墙。三年不相识，一去如参商。

君怀琼海奇，振铎泉山岗。模范慎其操，令德播芳香。

鹤鸣知子和，川媚识珠藏。此地夙多才，行矣幸自强。
如梦令
朱敦儒（宋代）

莫恨中秋无月。月又不甜不辣。幸有瓮头春，闲坐暖云香雪。香雪。香雪。满引水晶蕉叶。
朝天宫习仪和甘司空几山韵三首 其二
孙承恩（明代）

阁道云移采，炉薰篆袅烟。乾坤资帝极，虚薄忝官联。

云闪开黄幄，霆惊肃晓鞭。自多垂老日，身际太平年。
夏云
王禹偁（宋代）

嵯峨高锁夕阳红，斜入吟窗秀色浓。
六里青山长满眼，不劳云片学奇峰。
谢杨寿卿送双鸭用香木拄杖韵
李石（宋代）

我家群鸡真似木，君家双鸭重如玉。
情如此物不敢烹，未忍戛羹求剩馥。
传闻深村水田里，翠羽成群蔽溪谷。
乔仙两舄不用多，尺纸长须慰幽独。
墙头瓠壶舍下笋，唤作蒸鹅烹健犊。
前时馋客错欢喜，益水添薪费煎促。
主人此外北窗风，饭后乳瓯初睡足。
今岁兰柳相先梅最后 其一
释居简（宋代）

稍殿金丝与紫茎，骎骎躐等败清盟。白鸥认得横斜影，应对清流诉不平。
醉桃源
杨泽民（宋代）

十年依旧破衫青。空书制敕绫。但知心似玉壶冰。牛衣休涕零。

聊蹇傲，莫升腾。毋为附骥蝇。前山可数且徐行。不须催去程。
貂裘换酒 赠吴伶杨秋伊六阕 其一
姚燮（清代）

襆被江楼聚。任纷纷、南归燕队，北还鸿侣。樽酒倾谈吾愧老，心北摧秋凄雨。

复那有、春风娱汝。十万黄金邀寸眼，算欢场、买怨多伧父。

湘幛底，柘枝舞。

褰裳漫撷芳洲社。更雕镌、兰苕病翠，胭脂痴虎。倚笛吴山峰十二，城碧江青同妩。

写玉貌、明蟾三五。我读离骚卿读七，恨不逢、击节桓宣武。

抽佩剑，白虹吐。
送施屯田守姑熟
胡宿（宋代）

台城南畔拥油韬，四十名郎此梦刀。文陛入辞交戟密，太微回望积星高。

醉罗定费斋中酎，吟管应催石上毫。莫恋江东佳丽地，归来开院接金鳌。
晓行霜重如雪
喻良能（宋代）

霜重寒威一夜加，晓来人迹板桥斜。
已看白雁来千里，想见青桥满百花。
何处菊枝犹复耐，故园菊味定堪嘉。
慈颜正念征裘薄，归去萱堂笑语譁。
溪行见落梅为赋
萧立之（宋代）

玉龙轻软雪能乾，好在晴沙野水看。舞翠梦回仙袂远，射雕人去露檐寒。

连环骨冷香犹暖，如意痕轻补未完。花自年年人自老，春风满袖独凭阑。
寓官窑候邝雄飞使回不至
黄哲（元代）

湛露晨未晞，秋华被原隰。征途夙已戒，承命履遐邑。

桂水寒夙夙，扬帆望不及。川鳞想同泳，羁羽尚云戢。

维楫乖素期，临流重于邑。眷然沮溺耦，讵洒杨朱泣。

惆怅芳菲情，日暮空伫立。
曲水园
贾昌朝（宋代）

画船载酒及芳辰，丞相园林潩水滨。
虎节麟符抛不得，却将清景付闲人。
设酒寄独孤少府
王建（唐代）

自看和酿一依方，缘看松花色较黄。

不分君家新酒熟，好诗收得被回将。
过武连县北柳池安国院煮泉试日铸顾渚茶院有
陆游（宋代）

滴沥珠玑翠壁间，遭时曾得奉龙颜。
栏倾甃缺无人管，满院松风昼掩关。
听琴
白玉蟾（宋代）

心造虚无外，弦鸣指甲间。
夜来宫调罢，明月满空山。
以竹床则杨伯古诗代简
吴儆（宋代）

此君丘壑姿，不受世炎凉。
那知犹有用，未免斤斧伤。
矫揉加尺度，指绕百鍊刚。
直节甘枕藉，凛气荐冰霜。
纨扇有用舍，杞桮真贼戕。
所用已卑贱，幸升君子堂。
用之苟非人，珪璧污闺房。
君家鸿鹄群，风雨今对床。
故令厕其间，贵贱可两忘。
他时飞雪或不常，烦君拂拭悬虹梁。
除非高士延孺子，无令今年少辰真王。
考宗皇帝挽词
陆游（宋代）

代邸膺图日，临朝涕泗横。
诚心非外饰，至孝化群生。
高庙联龙衮，思陵接柏城。
平生奉亲意，一理贯幽明。
送太尉相公赴镇安军二首
宋祁（宋代）

连章得请避洪钧，赭案除书天下闻。
久冠鹓鸾为上宰，别驱貔下作中军。
单车款曲怀辽帐，一燧平安出陇云。
今日朝绅回首看，始知知退是元勋。
依韵和徐大夫
陆佃（宋代）

朱丝同直水同清，红袖何妨当使令。可惜去年他处看，不知今夜几州明。

年华老去知无补，眉妩初閒似有情。且向云楼拌共醉，尽他灯火暮禽惊。
證道歌 其十七
释印肃（宋代）

梦里明明有六趣，驴胎马腹甚滋味。负鞍衔铁偿他钱，何以今生早歇去。
游普向十首
陈造（宋代）

寺壁龙蛇石刻新，夔州十绝典刑存。
鹅溪为卷湖山去，拟与诗人到处论。
烛影摇红 帘
杨基（明代）

花影重重，乱纹匝地无人卷。有谁惆怅立黄昏，疏映宫妆浅。

只有杨花得见。解匆匆、寻芳觅便。多情长在，暮雨回廊，夜香庭院。

曾记扬州，红楼十里东风软。腰肢半露玉娉婷，犹恨蓬山远。

闲闷如今怎遣。看草色、青青似剪。且教高揭，放数点春，一双新燕。
和慎思诗呈同院后至诸公
蔡肇（宋代）

文书汗牛马，栋宇切照回。
剸玉君曾试，吹竽我亦来。
鉴精真有赖，诗妙不容陪。
只忆归山去，霜畦斸芋魁。
次韵舒天用元夕观灯喜甚成诗二首 其一
周紫芝（宋代）

河陜妖氛渐欲平，不应戎马尚连营。声传万井灯花丽，月到中天夜气清。

烂醉且须游阆苑，论功终合拟长城。归来袖手无人识，唤作风流阮步兵。
忆吴越风景 其三
唐之淳（明代）

最忆吴中与越中，一江潮水限西东。当垆村媪高头髻，出港菱船小样蓬。

鲙切银丝开腊酒，饭抄云子芼秋菘。于今忽作边城客，饱食黄羊断野葱。
题江贯道山水四言
林希逸（宋代）

远山丛丛，远树濛濛。咫尺万里，江行其中。短长何岸，高低何峰。

彼坻彼洔，彼瀑彼洪。晴岚乍豁，烟霭葱笼。或断或属，且淡且浓。

尔崒奚寺，尔盘奚宫。或垣阴翳，或梁嵌空。有吠者厖，有樵者翁。

危樯落碇，短棹掀蓬。往来异趣，寂动殊容。羃翠其庭，岂非卢鸿。

略彴而渡，岂非龟蒙。昔我经行，云山万重。若淮南北，与江西东。

亦蓑而雨，亦帽而风。乃今追惟，梦境相从。及此开卷，恍然昔同。

谁居作者，造化论功。淹总其裔，熙成是宗。声闻九陛，既召而终。

谓彼树白，谶其身穷。其然岂然，讯之天公。此名穹壤，畴曰不逢。
春日山居
褚伯秀（宋代）

万山深锁竹房幽，寒碧欺春恰似秋。
人醉药炉凭鹤看，窗闲吟笔被猿偷。
护岩苔色侵衣润，逼枕溪声入梦流。
童子扫花关莫掩，恐妨诗社客来游。
鹧鸪天（子寿母）
静春（宋代）

柳色青青罩翠烟。花光灼灼映临川。欲知窈窕呈祥日，恰近清明淑景天。

浮瑞霭，庆真仙。不须男女祝椿年。异时早约西王母，剩折蟠桃荐寿筵。
兴国灵山二十景和前令唐子侯氏 其一 引路松
卢宁（明代）

凤盖高团午荫连，岧峣苍翠上青天。交枝树底云长湿，拂雾岩前鹤正翩。

客误引车掀绿帻，僧閒卓锡听冰弦。清时不植东巡怨，风节依稀挺万年。
沉醉东风·维扬怀古
汤舜民（元代）

锦帆落天涯那答，玉箫寒、江上谁家？空楼月惨凄，古殿风萧飒。谁儿中一度繁华，满耳涛声起暮笳，再不见看花驻马。
消寒十咏 柳梢青 其七 烹茶
鲍之芬（清代）

勺贮寒江。瓢倾冻雪，火活铜珰。蟹眼翻圆，松涛响彻，一桁烟萦。

萌芽岕片争清。泛碧乳、泉甘露馨。暖沁诗脾，浓消酒渴，七碗春生。
野步
吴可（宋代）

密竹藏啼鸟，荒村起白烟。
人行秋色里，家在夕阳边。
送杨屯田通判永兴
王禹偁（宋代）

长安弃废比藩方，通理犹宜占省郎。
入洛才名齐二陆，有唐门户本三杨。
袖中丹桂家声在，道畔丰碑祖德光。
莫向公余寻故第，榛芜难认靖恭坊。
别诸禅众 其二
向宗道（宋代）

古殿琅珰木鱼响，匆匆策马长松间。回头却恨归时早，月淡烟昏不见山。
太常乐章三十首其十三迎武舞入奏武功之曲
杨亿（宋代）

已象文治，乃观武成。
总干山立，七德以贞。
病中杂兴 其九
刘克庄（宋代）

向来春帖子，残膏罥蛛丝。无复秦郎思，聊吟党进诗。
和近思 其二
李弥逊（宋代）

岩排绿树石相重，涨水交流失旧谼。细觅向来行历地，十年尘迹转头空。
宣窑脂粉合子 其三
全祖望（清代）

姜郎潇洒佳公子，席帽行吟感慨深。间对绿窗陈素素，一编题识几酸心。
和张敏叔祠部压云轩韵
释冲邈（宋代）

础润藏云族，檐虚压树梢。经常逢夜讲，斋不过中庖。

有井龙庆蛰，无泥燕不巢。登临增野兴，四顾尽寒郊。
村雪夜坐
白居易（唐代）

南窗背灯坐，风霰暗纷纷。
寂寞深村夜，残雁雪中闻。
欧阳文忠公挽辞二首
苏颂（宋代）

道济三千子，文高二百年。
朝廷得王佐，经术有师传。
笔削书才就，弥纶志未宣。
平生思颍事，倏忽启新阡。
石头庵主居南岳仅三十年忽思还江南龙安作此寄之三首 其二
释德洪（宋代）

龙安闻说好岩丛，瘦坐孤行两颊红。剩得清闲无著处，一时排遣笑吟中。
王昭君变文 其一
佚名（唐代）

□□□□□□迷，前军□□□□□。□□□□□此难，路难荒径足风惛。

□□□□□□□，□□景色似氤氲。□□□搜骨利干，边草叱沙纥逻分。

阴圾爱长席箕掇，□谷多生没咄浑。纵有衰蓬欲成就，旋被流沙剪断根。

酒泉路远穿龙勒，石堡云山接雁门。蓦水频过及敕戌，□□望见可岚屯。

如今以慕单于德，昔日还承汉帝恩。□□定知难见也，日月无明照覆盆。

愁肠百结虚成著，□□千行没处论。贱妾傥期蕃里死，远恨家人招取魂。
赏花钓鱼二首
司马光（宋代）

飞廉通上苑，鳷鹊带天渊。
树色含春雾，波光静晓烟。
香飘仙伏外，花舞御卮前。
籊籊文竿袅，簁簁素鲔鲜。
误陪金马籍，愧奉柏梁篇。
愿献南山寿，宸游侍秘年。
再题康乐园
韩琦（宋代）

名园初辟至和中，思与康时众乐同。一纪丰光虽易老，万家春色且无穷。

归来敢衒吾乡胜，到此须知旧邺雄。病守纵疲犹强葺，欲随民适醉东风。
古镜篇
朱为弼（清代）

蟾蜍夜泣秦宫月，野火金凫出泉窟。幽户金精万古明，苔缠一束红姬骨。

当年花倚青纱窗，朱唇粉面矜无双。苍龙入地白虎藏，残脂零落幽兰香。

山中老狐作人语，手捉盘螭口呼侣。回头秋橘生扶桑，抛掷青铜盖黄土。

鹿犬朝过影朦胧，杨花漫天欺芙蓉。二十八宿绿云里，先生负局将安从。
见李察判竹溪四首 其二
何梦桂（宋代）

千古双台一钓竿，台前阅尽过关船。公来满载西湖水，清似山头十九泉。
和老杜曲江对酒诗韵闲遣
熊卓（明代）

野老山云去复归，沧江心事与依微。
高天院落风花乱，迟日楼台燕雀飞。
病里岂知人事改，忧来翻念宦情违。
春光日日催行棹，草色河边上客衣。
赠范金卿二首
李白（唐代）

君子枉清盼，不知东走迷。
离家来几月，络纬鸣中闺。
桃李君不言，攀花愿成蹊。
那能吐芳信？惠好相招携。
我有结绿珍，久藏浊水泥。
时人弃此物，乃与燕珉齐。
摭拭欲赠之，申眉路无梯。
辽东惭白豕，楚客羞山鸡。
徒有献芹心，终流泣玉啼。
只应自索漠，留舌示山妻。

范宰不买名，弦歌对前楹。
为邦默自化，日觉冰壶清。
百里鸡犬静，千庐机杼鸣。
浮人少荡析，爱客多逢迎。
游子睹嘉政，因之听颂声。
送李子仪知明州
王安国（宋代）

儿童剧戏甬东天，小别侵寻二十年。海岸楼台青嶂外，人家箫十白鸥边。

哀容愁问州民事，胜槩欣逢太守贤。为我剩题潇洒句，遥闻凤诏待诗仙。
题妓帕
李回（唐代）

蜀国佳人号细腰，东台御史惜妖娆。
从今唤作杨台柳，舞尽春风万万条。
新年多雨一日晴色可喜
戴复古（宋代）

一晴良可喜，始觉好新年。
绿涨春前水，青开雨后天。
看花吾老矣，把酒兴悠然。
病脚妨行乐，三杯归醉眠。
春词二十首 其十七
李纲（宋代）

飘风骤雨饷时间，堕蕊飞花满地殷。自是群芳将结实，非关风雨故摧残。
和如庵 其一
张孝祥（宋代）

厌听诸方三昧禅，却思夜雨对床眠。欲知千偈如翻水，看取朝来绿涨川。
一溪
薛蕙（明代）

一溪云水一渔夫，一曲沧浪酒一壶。
笑指桃花问春色，武陵得似此间无？
戏呈叔问
程俱（宋代）

野寺萧条独掩扉，了无才术赴时危。未成鸿鹄举千里，且比鹪时足一枝。

短发望秋如叶落，壮怀因病与年衰。何时负郭通三径，鸠杖相将醉习池。
题虎丘剑池
王世贞（明代）

吴王爱女瘗山丘，宝剑三千白虎游。当时未解平亲怨，又见胥江洗属镂。
山行次韵杨良卿见寄二首 其二
苏过（宋代）

出谷泉声已转雷，忽惊山断见离堆。寻溪便欲挐舟去，留取他时雪夜来。
贺曾修撰帅江陵 其三
董颖（宋代）

大府山河壮，严城鼓角雄。先声消鼠辈，善颂到牛童。

八境风烟上，千篇咳唾中。鳌头聊尔耳，归觐大明宫。
游春八咏 其七 扪松长啸
欧阳澈（宋代）

亭亭千尺凌云表，铁甲苍髯材独妙。班斤郢斲犹未逢，雾惨烟独人不要。

我来感激对残霞，独倚虬枝发长啸。试凭匠石亲品题，栋梁合自登廊庙。
一斗才赠谢幼陶
曹家达（清代）

冶城东角春云湿，翁离筑室蕙兰葺。天付君家一斗才，藐姑仙人遗世立。

零陵化碧内史亡，江花江草罢摭拾。叠山皋羽有奇作，崖山变后空于邑。

往事都成优钵昙，至今寥寂春江潭。世间万物各有主，此斗仍须归冶弇。
春宫曲二首
王乐善（明代）

杨花风散满池塘，倚槛看来暗自伤。
红粉争如风里絮，化萍犹得傍鸳鸯。
持钵 其一
释居简（宋代）

未必腰缠把鹤骑，可堪青女奋全威。推蓬教密寒尤重，挟纩虽重煖尚微。

沓足敢忘偎叶记，屈身不与曲肱违。船头亦有茏葱日，水激风回作雪飞。
章台月
李彭老（宋代）

露轻风细。中庭夜色凉如水。荷香柳影成秋意。萤冷无光，凉入树声碎。玉箫金缕西楼醉。长吟短舞花阴地。素娥应笑人憔悴。漏歇帘空，低照半床睡。
春词（一作沈亚之诗）
施肩吾（唐代）

黄鸟啼多春日高，红芳开尽井边桃。

美人手暖裁衣易，片片轻云落剪刀。
摘红英
濮文绮（清代）

秋声恶。秋云薄。花阴渐上阑干角。依稀见。分明怨。

梦警琼楼，露梢风乱。

心无著。愁难说。月明又负婵娟约。教谁管。凭谁遣。

夜香尽冷，人天同远。
奉和再招（一作文燕招润卿）
皮日休（唐代）

飙御已应归杳眇，博山犹自对氛氲。

不知入夜能来否，红蜡先教刻五分。
忆十岁时尝从先子入武夷山
薛始亨（明代）

小时如梦里，官舫泊名山。弱葛缘霄路，陵苕拂佩环。

峰殊三十六，水竟九重湾。手泽成龙杖，仙源渺莫攀。
醉蓬莱·看梅腮妆腊
佚名（宋代）

看梅腮妆腊，柳眼缄春，小寒交候。蓂荚双开，庆生贤毓秀。早著蜚声，荣登鹗表，正是当年少。大器能藏，待当富贵，功名还就。暂试鸾栖，需期瓜约，未试经伦手。料想黄扉须有分，看玺书飞到。州县无劳，沙堤已筑，跃马长安道。岁岁今朝，斑斓品戏，举觞称寿。
蒙诏许归二首 其一
郭祥正（宋代）

众人应笑乞归忙，自分生缘不久长。舞棹呈桡无伴侣，冷云寒水是家乡。
墙西树
王安石（宋代）

墙西高树结阴稠，步屣穷年向此留。
白日屡移催我老，清风一至使人愁。
纷纷暝鸟惊还合，渺渺凉蝉咽欲休。
回首旧林归未得，看看知复几春秋。
偶成
陈著（宋代）

生计何曾问有无，心安便是邵尧夫。
搀春菜奉清饕味，耐冻梅呈本相癯。
闭户茶香浮雪屋，推窗山影落冰壶。
终朝幸自无他事，忽听儿童报索租。
项城道中
张耒（宋代）

尘壁苍茫有旧题，十年重见一伤悲。
野僧欲与论前事，自说年多不复知。
次江存厚游盖竹洞天韵
李孝光（元代）

地轴蟠东南，水深山幽幽。仙人五云巢，皎然堕蛮陬。

玉胎白虹暖，石璺青髓流。羡门安期生，寿考天与俦。

羽旓翠霓旌，光耀夜不收。芙蓉白玉童，居然导神游。

嗟我闻道晚，爱閒复好修。坐阅千岁来，疾如递书邮。

神仙不可学，兹焉营一丘。伐竹构我屋，凿井洗我眸。

赤脚踏紫凤，白云翼之浮。翻悲赤松子，暮年愿封留。

长啸挥白羽，吾将洗吾愁。
初夏西山道中绝句 其五
文昭（清代）

花藏竹掩小柴门，半架朱藤覆短垣。圣代极知非避世，偶逢鸡犬似桃源。
汀州道中宿杨氏田舍
谢一夔（明代）

谁言村馆景凄凉，夜宿便惊逸兴长。微雨乍添藤簟冷，好风时送稻花香。

泉流沈畔多清响，萤入窗间有耿光。听罢邻鸡促行李，一天凉露湿衣裳。
绮罗香 咏香
尤侗（清代）

髻鬌初梳，诨褠乍脱，文几鹊炉先置。银叶如钱，半晌篆烟才度。

先纱橱、为雨为云，罩绣阁、非花非雾。更怜他、入袖穿裳，徐徐引到销魂处。

玉人体自生香，借三分迷迭，助成佳趣。心字装成，还向月中微步。

谶好事、喜结双丝，诉幽情、私添一炷。付钿盒、小玉珍藏，莫放郎偷去。
梦中咏西湖
苏辙（宋代）

谁凿西湖十里中，肩舟载酒扬轻风。
草木蕃滋百事足，寒暄淡薄四时同。
东邻适与吾庐便，西岸遥将岳麓通。
闲游草草无人识，竹杖藤鞋一老翁。
老欢
刘克庄（宋代）

宿昔髫年忽旄期，登临筋力尚支持。
酒肠无恙重开禁，药性皆支懒问医。
夜漏犹披灯下卷，春风不染镜中丝。
销磨未尽惟吟癖，锻了新诗改旧诗。
松台同叶化甫何元伟二年丈舟中夜酌
陈吾德（明代）

星聚天门暮霭收，连枝今作异乡游。尊前歌动青云色，峡里寒生紫塞秋。

献赋风尘还白首，著书岁月自罗浮。酒醒吾亦悲渔父，明发天涯放钓舟。
初秋戏作山居杂兴俳体十二解
杨万里（宋代）

卓午从他火繖张，先生别有睡为乡。
竹床多遍两头冷，瓦枕翻来四面凉。
游临江阁
雷鋐（清代）

临江一阁影空浮，山自青青水自流。说向老僧参未了，木樨香里又三秋。
书黄士杰来清亭
王恭（明代）

太常东来凡几峰，仙山独削金芙蓉。君家作亭此山下，坐听秋声连万松。

仙床石室垂萝畔，何限清晖落飞幔。北阙青云梦里閒，西山爽气朝来满。

少饮翻能学醉翁，草玄何必似杨雄。讨论未悟天人理，啸傲还将麋鹿同。

玉堂争识傅岩子，簿领香名亦如此。君有灵台一片清，来时不在清晖里。
郢中三咏为曾中丞赋 其三 锦标轩
欧大任（明代）

城上霞成锦，开轩向郢都。一毛标凤穴，千里识龙驹。

寒并金茎直，光侵玉树孤。韦贤推相业，曾是汉名儒。
志宏得碧字以诗来次其韵
李纲（宋代）

明月照清溪，影落千寻碧。轻风皱微澜，荡漾摇金色。

相携理桂楫，及此万籁寂。天空露气寒，栖鸟正缩瑟。

何人起秋思，数弄月中笛。坐使迁客情，悽然感去国。

清游得英俊，胜赏饱泉石。岂殊在吾家，亲戚欬于侧。

赋诗各言怀，险韵对勍敌。归来气未衰，开匣看三尺。
太原还见明于洪水上蓝问明别后尝寓则曰十年客云居感叹其高遁作此
释德洪（宋代）

清软吴音笑展眉，芳鲜犹在雪霜姿。十年不下欧峰顶，一旦肯霜漳水湄。

湘巘春深重记处，风瓯雨歇对闻时。红尘未可因藏迹，要卜云泉结后期。
丫头岩
项安世（宋代）

三十年前过，吾方似此山。
山容似尚丱，吾鬓久成班。
羞把娉婷嫁，长垂婑堕鬟。
黄尘鸣帽底，愧汝若为颜。
馀姚江上作先寄城中亲友
苏泂（宋代）

开禧改岁复峥嵘，老我奔驰不少宁。
雪花欺人入衣袂，前日杭州今四明。
老来老来我何有，绿发黄须行白首。
鱼鳞年纪今岁是，挽之不住去如走。
挽君不住知奈何，叩篷击楫聊高歌。
天风为拍雪为舞，寒水自酌金叵罗。
脚根根城不作难，且喜看尽湖中山。
明朝还舍托朋旧，尚有新诗三百首。
次韵前人见赠
赵抃（宋代）

惟公治迹峤之南，增秩颁金出帝佥。蛮獠望风安畛域，城闉兴筑赖韬钤。

恩行稚耋增和乐，令下奸豪尽伏潜。抚俗上宽当宁念，扬风深副远民瞻。

潮阳鳄去因诚祷，合浦珠还表性廉。五岭盛传威德著，九天俄下诏书严。

紫宸入觐输忠谠，青琐归来发滞淹。謇謇去为中国使，皇皇宁许外夷觇。

河冰日度疑铺玉，朔雪时逢类撒盐。持节塞垣先正席，过涂溪馆尽穷阎。

光华不辱熙朝命，诽讪因知黠虏憸。去路冬迎风若箭，还朝春早月如镰。

论勋已出庭臣右，得礼应须史笔添。赐对预陈官政致，称褒亲被德音恬。

天人密语依旒冕，风日微和满扇帘。得请乡州心且适，暂违黼座义无嫌。

都门客况千钟饯，禁掖诗仍二府兼。巨舰解维桃浪紧，高楼夹岸柳丝纤。

经途驻节频开旆，密宴喷香似展奁。会友樽罍醅泼蚁，渡淮诗什砚磨蟾。

居常志气惟中立，虽久淹徊肯附炎。夜泊每窥渔父火，晓行遥认酒家帘。

吴江橘柚津偏美，茂苑鲈莼味正甜。上冢朋从空里巷，过家车马拥门檐。

邻邦饷劳迎旌棨，乐榭歌欢散綵缣。渡越一潮催叠鼓，去杭千骑拥行襜。

抑强抚弱恩先被，宣化承流泽下沾。鉴水渔樵随业乐，秦山草木尽仁渐。

想经岁月须膺召，纵有蓍龟不在占。屡寄诗筒追故事，亲挥墨宝见劳谦。

冰清气谊同初淡，胶固情怀未比粘。何日西归容迓礼，莫辞吟醉夜厌厌。
题书示儿
尹廷高（元代）

先生堂前白板厨，不藏金玉惟藏书。牙签免讥手未触，非但目览仍腹储。

我无负郭田二顷，家传经训真菑畬。虽然未蒙稽古力，脩身慎行端有馀。

汝曹继志当自勉，勿使贻笑金银车。纵无科目可谋进，诗礼自足光门闾。

当今公卿亦下士，衣冠独许来庭除。达知诸老固有命，大者凤閤小石渠。

一丁不识人所贱，渐弃茟砚归犁锄。语言无味面目俗，名胜安肯临其庐。

少陵觅句示宗武，渊明任运责阿舒。古人训子皆如此，卖金买书非吾疏。

但愿尔辈贤复寿，世世保此安仁居。
如梦令·门外落花流水
谢逸（宋代）

门外落花流水。日暖杜鹃声碎。蕃马小屏风，一枕画堂春睡。如醉。如醉。正是困人天气。
春日即事二首 其一
耿湋（唐代）

诗书成志业，懒慢致蹉跎。圣代丹霄远，明时白发多。

浅谋堪自笑，穷巷忆谁过。寂寞前山暮，归人樵采歌。
偈颂一百六十首
释宗杲（宋代）

这僧有头无尾，明如有尾无头。
若人道得头尾圆全句，云门与尔拄杖了。
鸡鸣山望玄武湖
李舜臣（明代）

金陵天下险，兹山在北门。凭高览八极，夕阳满平原。

杂花落岩树，大江正东奔。馀流注为泽，春水何其繁。

洲岛列相望，凫鹭鸣相喧。波光静可鉴，照影群山翻。

千年寄歌舞，百里滋兰荪。时时出云雾，长添王气存。
次韵李宜仲以诗寄龙涎三首 其一
王庭圭（宋代）

愁眉此日为君开，谁道岭南无雁回。邂逅江南逢驿使，龙涎风味敌官梅。
句
王维（唐代）

人家在仙掌，云气欲生衣。
次韵黔阳王令诗五绝句
项安世（宋代）

洞庭五百里巨浸，衡岳七十二高峰。
不是公家椽样笔，个中施手若为容。
谢南平王赐山鸡
齐己（唐代）

五色文章类彩鸾，楚人罗得半摧残。金笼莫恨伤冠帻，

玉粒颁惭剪羽翰。孤立影危丹槛里，双栖伴在白云端。

上台爱育通幽细，却放溪山去不难。
和鲍守次韵林德祖十四首
傅察（宋代）

十年尘土坐才轻，五斗犹堪佐县亭。
鼎贵敢歆新绶紫，固穷叭县旧毡青。
已甘终作轮囷木，未忍翻同屈民屏。
犹喜膺门被容接，常瞻郎位蔚然星。
可园对雨
陈作霖（清代）

新晴无几时，东风又作雨。清明节已过，春色在何许。

摇绿竹相戛，湿红花欲吐。胡蝶弱还飞，流莺涩亦语。

造化暗推移，峭寒曾莫阻。不息即天机，吾悟养生主。
金谷园
许浑（唐代）

三惑沉身是此园，古藤荒草野禽喧。

二十四友一朝尽，爱妾坠楼何足言。
江上吟元八绝句
白居易（唐代）

大江深处月明时，一夜吟君小律诗。

应有水仙潜出听，翻将唱作步虚词。
贤者之孝二百四十首·有子
林同（宋代）

其为人也孝，好乱未之闻。
曾以是取怨，无人语盖勋。
和张可投诗十首
王洋（宋代）

误身人道是儒冠，稳称圆冠我愧难。
颜斶起居皆富贵，惠施文字独芝兰。
安山待闸憩大柳下见蜣螂转丸及窟穴薶藏之状甚悉村童语其故词甚鄙而近于人事戏以韵语记之
顾清（明代）

蜣螂抟土丸，其智竟莫测。中包实粪秽，外裹疑橡栗。

后推前复挽，圜转何捷疾。端如趁严程，又似衒巧术。

趋洼真一泻，过隘亦屡兀。中途遇强暴，奋斗几撑突。

归来不少暇，坎土启藏室。既以首为畚，复以股为橛。

爬沙兼负戴，下上几颠越。室成拥丸下，劣隘四无隙。

周旋巧斡运，每动辄有入。须臾丸尽隐，谓尔功已毕。

潜身复旁搜，坯壤时臲卼。村童恶剧戏，寸筳时一搰。

室开丸反流，惊救走连蹶。双趋共抚抱，有类拱珠砾。

前功已尽弃，馀念犹未歇。想其推挽去，行复事钻穴。

物生均有智，小大理难一。蚕丝利万世，蝥网为口实。

蜂房及蚁冢，致用等轩闼。尔丸独何为，久念理未彻。

村童前致词，此实神所訹。转丸输鬼藏，功满蜕凡骨。

飞腾作风蝉，清响哕云月。营营苟为此，蜣计诚已劣。

丸也神所须，得无秽明烈。物性尔岂知，神奸我能别。

纷纷讵为信，琐琐焉足说。聊戏答村童，鼓响官舟发。
葛溪驿
王安石（宋代）

缺月昏昏漏未央，一灯明灭照秋床。
病身最觉风露早，归梦不知山水长。
坐感岁时歌慷慨，起看天地色凄凉。
鸣蝉更乱行人耳，正抱疏桐叶半黄。
诸人颇有和余百梅诗者各赋一首
刘克庄（宋代）

盘屈高才入短章，卷中字字挟冰霜。
直探宝藏珠盈掬，倒泻金茎露浣肠。
铁笛一枝横夜月，水沉三舍避天香。
妙年早去吟薇药，莫共侬争寂寞乡。
西江月 其三 二月旦侍女兄游高斋
李处全（宋代）

南国一分春色，东窗八面光风。女兄欢笑酒尊同。

满眼儿孙群从。

但愿年逾百岁，何妨时醉千钟。朱颜绿发照青铜。

要看如龙如凤。
待雪不至呈子仪
吴芾（宋代）

冬暖方忧雪意悭，俄然飘洒到人间。
夜闻便谓迷三径，晓看依然在半山。
明日既容残腊去，今朝已是迫春还。
如何滕六浑无意，不上云霄叩九关。
送王安行
韩淲（宋代）

西湖非不佳，草木已变衰。芙蓉花虽红，奈逼清霜时。

昔见决科日，春酣桃杏枝。今从秣陵来，我乃官于兹。

纷纷许史家，悠悠王谢儿。吾侪抚书剑，百事胡能知。

芜湖连大江，风烟荡湾埼。子归但饮酒，可逭寒与饥。
留卢秦卿
司空曙（唐代）

知有前期在，难分此夜中。
无将故人酒，不及石尤风。
废冢
连文凤（宋代）

零落谁家冢，乌鸢出土飞。
黄金知有属，白骨竟无归。
野鸟啼阴树，行人吊夕晖。
盖棺犹未定，何况此生微。
送卫尉之延陵
喻凫（唐代）

草木正花时，交亲触雨辞。一官之任远，尽室出城迟。

乳滴茅君洞，鸦鸣季子祠。想知佐理暇，日有咏怀诗。
吊卢殷 其七
孟郊（唐代）

初识漆鬓发，争为新文章。夜踏明月桥，店饮吾曹床。

醉啜二杯酿，名郁一县香。寺中摘梅花，园里剪浮芳。

高嗜绿蔬羹，意轻肥腻羊。吟哦无滓韵，言语多古肠。

白首忽然至，盛年如偷将。清浊俱莫追，何须骂沧浪。
山行见菊
李鼐（宋代）

野色芬敷洗露香，篱边不减御衣黄。
繁英自翦无人插，应笑铁潜两鬓霜。
杂咏四首
范仲淹（宋代）

岭上英英向日开，帝乡情态自徘徊。
如何一施阳春雨，依旧无心归去来。
五杂组二首 其一
陆游（宋代）

五杂组，山雉羽。往复还，江头路。不得已，贵臣去。
依前韵和朱朝奉 其二
韩维（宋代）

揽辔宿心终不效，坠车馀骨老犹全。居仁由义吾之素，处顺安犹理则然。

名教地中真有乐，色声头上岂非禅。樽前醉客应相笑，一曲悲歌几处缘。